In Nestroy seine Zeitgenoss'n hau'm de Eis'nbauhn ois neuch's Vakeahsmitt'l g'sehg'n, des wo imstaund woa'r, a völlich aunda's Reise-G'füih zum schåff'n. De Möglichkeit, Distanz'n in ana bishea unmeglich glaubt'n Zeit zum üwawind'n, håt in Reiz von dera Eafindung ausg'måcht. Sogoa'r an künstlarisch'n Niedaschlåg håt's in vaschiedane Weak geb'n, wia zum Beispüi im Dampfwalzer vom Joseph Lanner, im Eisenbahn-Lustwalzer vom Johann Strauß (Sohn) oda'r im Gedicht Poesie des Dampfes vom Anastasius Grün. Vom Nestroy staummt aa no's Quodlibet Die Fahrt mit dem Dampfwagen (1834). Vom Alois Grois, dea wo in de Eisenbahnheirathen den Zopak g'spüit håt, schtaummt des Stückl Die Fahrt auf der Eisenbahn nach Wagram, oder: Der Bräutigam von Oedenburg, des wås aum 2. März 1838 im Theater an der Wien easchtmois aufg'füaht wua'n is und in dem da Nestroy an Friseua geb'n håt. Des Eis'nbauhnfoah'n is b'sundas in de Summamaunat' zu an so an beliabt'n Vagnüg'n wua'n, dass sogoa da Theatab'suach daduach z'ruckgaungan is, „das Eisenbahn-Billett konkurrierte mit dem Theater-Billett“.